Putins perfekte stjerne
Navnet hennes var på alles lepper under OL i Beijing. Nå sitter 17-åringen Kamila Valijeva ved siden av Vladimir Putin. – Det var veldig, veldig tungt å se.  IOC-president Thomas Bach snakket om bildene fra den nylige åpningen av Games of the Future i Russland.  Der var Vladimir Putin. På den ene siden av ham satt gymnasten Nikita Nagornyj.  Og på den andre?  Kamila Valijeva, kunstløperen som sto i sentrum for Beijing-OLs store skandale. Nå satt 17-åringen godt synlig plassert på Putins venstre side.  – Du blir ikke satt på det setet uten at det er gjennomtenkt. Det føyer seg fint inn i et mønster der russiske utøvere brukes som representanter som skal fremme systemet i landet, sier Sigmund Loland, professor ved Norges idrettshøgskole. Hvorfor er Putin så opptatt av å knytte seg til Valijeva? OL-skandalen – I praksis er det blitt erklært krig mot russisk idrett. Og som vi kan se, er ingen midler utelukket. Slik uttalte Russlands olympiske komité seg i slutten av januar, ifølge Reuters. Da hadde nettopp idrettens høyeste domstol, Cas, felt dom i den mye omtalte dopingsaken mot Kamila Valijeva.  Hun ble kjent som kunstløpingens nye vidunderbarn under Beijing-OL i 2022. Under lekene kom det imidlertid frem at den da 15 år gamle jenta hadde testet positivt for det forbudte stoffet trimetazidin noen måneder i forkant. Prøvesvaret kom først noen timer etter lagkonkurransen i OL, der Valijeva og det russiske laget tok gull. Det utløste kaos, medaljeseremonien ble utsatt.  På grunn av sin unge alder fikk Valijeva lov til å fortsette OL-deltagelsen. Cas bestemte at hun som 16 år og mindreårig var beskyttet av lovverket til Det internasjonale antidopingbyrået (Wada).  Vidunderbarnet var storfavoritt før kvinnenes egen øvelse. Det var enormt press på henne som følge av kontroversen. Da det skulle avgjøres, ble det kollaps og tårer. Hun endte utenfor pallen.  Senere tok Putin imot Valijeva og flere OL-utøvere i en seremoni i Moskva. Da hyllet han kunstløperens prestasjoner. – Slik perfeksjon kan ikke oppnås på uredelig vis gjennom manipulasjon, sa han. Da var dopingsaken langt fra over. Tapte i idrettens «høyesterett» Det russiske antidopingbyrået (Rusada) har vært kontroversielt lenge. Da Valijeva testet positivt, opphevet de suspensjonen hennes raskt. Wada og Det internasjonale skøyteforbundet anket avgjørelsen til Cas. Det var der Valijevas skjebne ble avgjort.  Hun og teamet hennes hevdet at hun fikk i seg trimetazidin gjennom bestefarens hjertemedisin. Han skal ha laget en jordbærdessert til henne og brukt samme brett som han pleide å knuse pillene sine på. Denne forklaringen ble ikke trodd i Cas. I slutten av januar var dommen klar: Valijeva ble utestengt i fire år. Alle resultatene etter 25. desember 2021 er strøket, og hun ble diskvalifisert fra OL-øvelsene.  Disken vakte sinne i Russland. Putins talsperson Dmitrij Peskov rykket kjapt ut:  – Dette er åpenbart en politisk beslutning, sa Peskov.  Med det antydet han at Valijeva-utestengelsen er motivert av forholdet mellom Russland og Vesten. Landets utøvere er utestengt fra flere idretter som følge av krigen i Ukraina, og andre får kun delta under nøytralt flagg.  Under kaoset i OL viste elektroniske reklameskjermer i Russland store bilder av Valijeva. «Vi er med deg, Kamila», var beskjeden.  Etter den siste dommen understreket Peskov at utøvere som Valijeva kommer til å ha russiske myndigheters støtte.  – For oss vil disse utøverne alltid være olympiske mestere, uansett hva slags beslutninger som tas – også urettferdige. Viktig i Putins fortelling I februar deltok Putin på åpningen av Games of the Future, et arrangement som slår sammen både idrett og esport. Ved siden av ham satt Valijeva. – Hun blir misbrukt for politiske formål, sa IOC-president Thomas Bach da temaet dukket opp på en pressekonferanse nylig.  En video fra seansen er publisert på Valijevas Instagram-konto: Sigmund Loland ved institutt for idrett og samfunnsvitenskap på Norges idrettshøgskole har forsket på blant annet idrettens verdi for samfunnet. Han mener Valijeva passer perfekt i Putins fortelling.  – I den representerer hun nok en russisk utøver som utsettes for Vestens konspirasjoner. I Putins historie blir hun en utøver som fortjener russernes støtte fordi hun blir dårlig behandlet av vestlig styrte organer som Wada og Cas, forklarer Loland. Putin har gjentatte ganger gitt Vesten skylden for krigen i Ukraina. Han har også sagt at det lå «politiske vurderinger» bak beslutningen om å utestenge Russland etter avsløringen av dopingskandalen i Sotsji-OL. Nettopp Valijeva kan være ekstra verdifull for Putin når han forsøker å selge det narrativet. – Valijeva er ung og «uskyldig». Det slår sikkert an litt ekstra. Først og fremst er nok dette et grep for å få støtte internt i Russland. Veldig få i Vesten kjøper dette budskapet. Det er åpenbart myntet på Putins eget publikum, sier Loland. Som følge av den siste Cas-dommen mistet det russiske laget Valijevas poeng i OLs lagkonkurranse. Det sendte laget ned på bronseplass. Beslutningen kan føre til en ny runde i Cas, da med kun selve sluttplasseringen som tema. Både russerne og Canada (som for øyeblikket ligger på fjerdeplassen bak det russiske laget) har meldt inn saken. Andre kilder: Inside the Games, New York Times, AP
Kunstløper Kamila Valijeva satt ved siden av Putin under åpningen av Games of the Future i Russland. Valijeva leverte en positiv dopingprøve før OL i Beijing. Saken hennes har vakt stor oppsikt i internasjonal idrett.